《送王秀才出京》
宋代·苏颂

都城大雪酒价高，我送故人倾浊醪。
酒阑置杯欲话别，不觉中心生郁陶。
丈夫聚散岂为念，所叹人事多徒劳。
忆昔我年未弱冠，西来观艺游神皋。
金门献赋嗟失路，因循四载何所遭。
京华碌碌少知己，但闻嘲弄声嗷嗷。
今年诏书恤西事，大开言路烝群髦。
因思平生负气概，临事始可观持操。
长缨羁虏岂无计，策虑未献心徒忉。
感君壮志正凌厉，术业沈究钤与韬。
上书论画兵家事，直请西去亲鞬櫜。
又言若将众十旅，可为手足除纷搔。
逾时待报不闻命，西秦便欲从游遨。
束书携剑瞥然去，却顾名利轻如毛。
我谓方今正急士，帝言屡下搜英豪。
公卿悉意奉诏旨，推贤好善如干旄。
劝君失意且韬养，有能必见时称褒。
中朝列爵本驭众，进任将相皆儒曹。
一时未遇何须叹，吾辈岂久居蓬蒿。

作者简介：（1020—1101）泉州同安人，徙居丹阳，字子容。苏绅子。仁宗庆历二年进士。知江宁。皇祐五年召试馆阁校勘，同知太常礼院。迁集贤校理，编定书籍。英宗即位，为度支判官。神宗立，擢知制诰，知审刑院，因奏李定拜官不合章法，落知制诰，出知婺州。元丰初，权知开封府，改沧州。奉旨编纂《鲁卫信录》。哲宗元祐初，除吏部尚书兼侍读，以邃于律历提举研制新浑仪。元祐七年拜右仆射兼中书侍郎，为相务使百官守法遵职，量能授任。后罢知扬州，徙河南。绍圣末致仕。有《苏魏公集》、《新仪象法要》、《本草图经》。